Ar ziņu raidījumu “Pasaulē, Latvijā, Latgalē” radio Alise Plus ēterā- Estere Znotiņa.

Zaporižjas atomelektrostacija (AES) ceturtdien, 25. augustā, uz laiku pilnībā atslēgta no Ukrainas energotīkla, palielinot bažas par stacijas drošību. Starptautiskā atomenerģijas aģentūra ir pārliecināta, ka tās misijai tuvāko dienu laikā izdosies staciju apmeklēt un pārliecināties par tās drošību.

Kā paziņojusi kompānija “Energoatom”, pirmo reizi vēsturē šodien atomelektrostacija tikusi pilnībā atslēgta no elektrotīkla.

Tiek skaidrots, ka ugunsgrēku dēļ divreiz ir atslēgusies atomelektrostacijas ceturtā sakaru līnija ar Ukrainas energosistēmu. Trīs citas līnijas iepriekš jau bija bojājuši iebrucēju spēki. Pašlaik notiek mēģinājumi pieslēgt tīklam vienu no energoblokiem.

Britu puse apgalvo, ka Krievijas iebrucēji savu klātbūtni atomelektrostacijā cenšoties slēpt, kaujas tehniku izvietojot zem trubām un stacijas arkām.

Eksperti uzsver, ka līdz brīdim, kamēr iebrucēju klātbūtne turpināsies, nemazināsies arī avāriju iespējamība, jo galu galā daudzi no stacijas darbiniekiem turpina strādāt par spīti draudiem viņu dzīvībai.

Tiesa noraida prasību par «Pirmās Evaņģēliskās Jēzus draudzes» darbības izbeigšanu, bet izsaka tai brīdinājumu

Lietas izskatīšanas laikā tiesa, veicot draudzes darbības izvērtēšanu, guva pārliecību, ka pēc notikušā – jaunas sievietes un viņas jaundzimušā nāves mājdzemdībās – draudzē vairākkārt uzsvērts un mudināts draudzes locekļiem apmeklēt ģimenes ārstu, kā arī grūtniecēm stāties uzskaitē un sekot līdzi savam veselības stāvoklim.

Līdz ar to tiesa lēma, ka saskaņā ar Reliģisko organizāciju likuma 18. panta piektās daļas noteikumiem draudzei izsakāms brīdinājums, neizbeidzot tās darbību. Likvidējot draudzi, 95 draudzes locekļiem tiktu liegta iespēja turpināt reliģiskās izpausmes formas, piedalīties viņiem nozīmīgās reliģiskās ceremonijās, svētkos un rituālos.

Tiesas ieskatā, draudzes likvidācija nebūtu samērīga ar 95 draudzes locekļu tiesībām uz reliģiskās pārliecības brīvību. Patlaban Zemgales rajona tiesā turpinās šīs krimināllietas iztiesāšana.

Reaģējot uz ģeopolitisko situāciju un arī hibrīduzbrukumu no Baltkrievijas puses, Iekšlietu ministrijā (IeM) ir izstrādāti un jau iesniegti Eiropas Komisijā vairāki projekti par Latvijas Valsts robežsardzes kapacitātes stiprināšanu. Plānots paplašināt aizturēto ārzemnieku centru Daugavpilī, pielāgot migrantu skrīninga telpu Valsts robežsardzes Ludzas pārvaldē, kā arī izbūvēt migrantu pagaidu uzņemšanas centru.

Situācija uz Latvijas–Baltkrievijas robežas atkal saasinājusies, un, sākot ar augustu, nelegālo robežšķērsotāju skaits sasniedzis šā gada marta līmeni. Valsts robežsardzes Daugavpils pārvaldes priekšnieka pienākumu izpildītājs Jurijs Vlasovs bažījas, ka gaidāms vēl straujāks nelegālo migrantu pieplūdums.

Šobrīd Iekšlietu Ministrijas izvērtētie un sagatavotie projekti par aizturēto ārzemnieku centra "Daugavpils" paplašināšanu un migrantu skrīninga telpu pielāgošanu Valsts robežsardzes Ludzas pārvaldē, kā arī migrantu pagaidu uzņemšanas centra izbūvi ir iesniegti Eiropas Komisijā, lai saņemtu finansējumu šo projektu īstenošanai.

Ar raidījumu “Pasaulē, Latvijā, Latgalē” radio Alise Plus ēterā- Estere Znotiņa. Raidījumu sagatavoja radio Alise Plus informācijas un ziņu dienests, tas tapis ar Sabiedrības Integrācijas Fonda atbalstu.